इस जीत के साथ ही भारत ने तीन वनडे मैचों की सिरीज़ में वापसी कर ली है. श्रीलंका की तरफ से एंजेलो मैथ्यूज ने शतक ज़रूर लगाया, लेकिन वे अपनी टीम को रनों के इस पहाड़ के पार नहीं पहुंचा सके.मैथ्यूज ने 132 गेंदों में 111 रनों की नाबाद पारी खेली. उन्होंने 9 चौके और 3 छक्के लगाए. अपनी शतकीय पारी के दौरान मैथ्यूज ने अंतरराष्ट्रीय वनडे क्रिकेट में 5 हज़ार रन भी पूरे कर लिए. मैथ्यूज के अलावा असेला गुणारत्ने ने 34, निरोशन डिक्वैला ने 22 और लाहिरू थिरिमाने ने 21 रनों का योगदान दिया.भारतीय गेंदबाज़ों ने धारदार गेंदबाजी करते हुए शुरुआत से ही श्रीलंकाई बल्लेबाज़ों को खुलकर रन नहीं बनाने दिए. युजवेंद्र चहल ने तीन विकेट झटके जबकि जसप्रीत बुमराह ने दो बल्लेबाजों को आउट किया. इसके अलावा वॉशिंगटन सुंदर, भुवनेश्वर कुमार और हार्दिक पंड्या ने 1-1 विकेट झटका.इससे पहले भारतीय बल्लेबाज़ों ने मोहाली में जमकर हाथ खोले और श्रीलंका के सामने 393 रनों का बड़ा लक्ष्य रख दिया.भारतीय कप्तान रोहित शर्मा ने शानदार दोहरा शतक जड़ा है. यह रोहित के वनडे करियर का तीसरा दोहरा शतक है. वे दुनिया में सबसे ज़्यादा दोहरे शतक लगाने वाले बल्लेबाज़ बन गए हैं.रोहित ने 151 गेदों में अपना तीसरा दोहरा शतक पूरा किया. वे 208 रन बनाकर नाबाद रहे. अपनी मैराथन पारी में उन्होंने 13 चौके और 12 गगनचुंबी छक्के लगाए.रोहित और धवन ने पहले विकेट के लिए 115 रनों की साझेदारी की. इस साल भरतीय सलामी बल्लेबाजों के बीच यह 9वीं शतकीय साझेदारी रही.  किसी भी अन्य टीम के ओपनर इस साल तीन से ज़्यादा शतकीय साझेदारियां नहीं निभा सके हैं.शिखर धवन ने 68 रनों की खूबसूरत पारी खेली. उनके आउट होने के बाद श्रेयर अय्यर बल्लेबाज़ी के लिए उतरे.अपना दूसरा अंतरराष्ट्रीय वनडे मैच खेल रहे अय्यर ने भी तेज़ी से रन बनाए और 70 गेंदो में 88 रनों की आकर्षक पारी खेली. इस दौरान उन्होंने 9 चौके और 2 छक्के भी लगाए.रोहित और अय्यर ने दूसरे विकेट के लिए 213 रनों की साझेदारी निभाई.(बीबीसी हिन्दी के एंड्रॉएड ऐप के लिए आप यहां क्लिक कर सकते हैं. आप हमें फ़ेसबुक और ट्विटर पर फ़ॉलो भी कर सकते हैं.)